钦定古今图书集成/明伦汇编/官常典/第499卷 > 王晋卿
## 钦定古今图书集成/明伦汇编/官常典/第499卷 > 王晋卿

按《宋史》本传：“晋卿，河朔人。少勇敢，为乡里所推。周世
宗在澶渊，晋卿以武艺求见，得隶帐下。及即位，补东
头供奉官。从战高平，征淮甸，每遣宣传密旨，甚亲信
之。洎北征，为先锋都监，督战有功，诏权控鹤都虞候。
克关南，授军器库使。显德四年，为龙捷右第一军都
指挥使，领彭州刺史。恭帝即位，出为宾州刺史。乾德”
中，为兴州刺史。四年，移汉州。时蜀初平，寇盗充斥，晋
卿严武备，设方略，禽捕剪灭，靡有遗漏，自是，虽剧贼
无敢窥其境。然以贿闻，太祖惜其才而不问。秩满归
阙，以疾求颐养，改左监门卫将军，奉朝请，贡重锦十
匹、银千两以谢，诏不纳，以其黩货愧之也。未几，诏戍
北边，疆埸清肃。开宝四年，复授莫州刺史。在郡谨斥
堠，善抚循，士卒皆乐为之用，边民安堵。六年八月卒，
年六十七。